ཐལ་འགྱུར་བའི་ཁྱད་ཆོས་ཀྱི་དགག་བྱ་དང་འགོག་ཚུལ་ནི།མིང་གི་ཐ་སྙད་ཀྱི་དབང་གིས་བཞག་པ་ཙམ་མ་ཡིན་པའི་ཡོད་པར་འཛིན་པ་བདེན་འཛིན་ཕྲ་མོ་དང་།དེའི་ཞེན་ཡུལ་མིང་དང་ཐ་སྙད་ཀྱི་དབང་གིས་བཞག་པའི་ཡོད་པ་དེ་གང་ཟག་གི་སྟེང་དུ་ཡོད་པར་འཛིན་པ་གང་ཟག་གི་བདག་འཛིན་དང་།ཆོས་ཀྱི་སྟེང་དུ་ཡོད་པར་འཛིན་པ་ནི་ཆོས་ཀྱི་བདག་འཛིན་ཡིན་ལ།དེ་ལྟར་འཛིན་པའི་ལྷན་སྐྱེས་གཉིས་ཀའང་འཁོར་བའི་རྩ་བར་གྱུར་པའི་མ་རིག་པ་དང་ཉིན་སྒྲིབ་ཏུ་བཞེད་དོ།།དེ་འདྲའི་ལྷན་སྐྱེས་ཀྱིས་འཛིན་པ་དེ་ངེས་པར་བྱེད་པ་ལ་ཐ་སྙད་ཀྱི་དབང་གིས་བཞག་ལུགས་སམ།རྟོག་བཏགས་འཇོག་ལུགས་ལེགས་པར་ངེས་པ་ལ་རག་ལས་པར་གསུངས་ཏེ་གནད་ཤིན་ཏུ་ཆེའོ།།